**БАТЛАВ.**

МОНГОЛ УЛСЫН ИХ ХУРЛЫН ГИШҮҮН Ч.УНДРАМ

**ГЭР БҮЛИЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ**

**ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг.Хуулийн төсөл боловсруулах болсон үндэслэл, шаардлага**

1.1.Хууль зүйн үндэслэл, шаардлага

Хүний эрхийн түгээмэл тунхаглалын Арван зургадугаар зүйлийн 1-д “Насанд хүрсэн эрэгтэй, эмэгтэй хүмүүс арьс, яс үндэс, шашин шүтлэгтэй холбогдсон аливаа хязгаарлалтгүйгээр гэрлэх, өрх тусгаарлах эрхтэй” мөн зүйлийн 3-т “Гэр бүл бол нийгмийн жам ёсны үндсэн нэгж мөн бөгөөд нийгэм төрөөр хамгаалуулах эрхтэй” гэж заасныг үндэслэн улс орнууд Гэр бүлийн хууль болон түүнтэй адилтгах бусад хуулиар гэр бүлийн харилцааг зохицуулдаг.

Монгол Улсын Үндсэн хуулийн Арван зургадугаар зүйлийн 11-д “улс төр, эдийн засаг, нийгэм соёлын амьдрал, гэр бүлийн харилцаанд эрэгтэй, эмэгтэй тэгш эрхтэй. Гэрлэлт нь хуулиар тогтоосон насанд хүрсэн эрэгтэй, эмэгтэй хоёрын тэгш эрх, сайн дурын харилцаанд үндэслэнэ. Гэр бүл, эх нялхас, хүүхдийн ашиг сонирхлыг төр хамгаална” гэж заасан. Түүнчлэн Үндсэн хуулийн Арван есдүгээр зүйлийн 1-д “Төрөөс хүний эрх, эрх чөлөөг хангахуйц эдийн засаг, нийгэм, хуульзүйн болон бусад баталгааг бүрдүүлэх хүний эрх, эрх чөлөөг зөрчихтэй тэмцэх, хөндөгдсөн эрхийг сэргээн эдлүүлэх үүргийг иргэнийхээ өмнө хариуцна” хэмээн хуульчилсан байна.

Гэр бүлийн тухай хууль хэрэгжиж эхэлснээс хойших 23 жилийн хугацаанд тус хуульд нийт 6 удаа буюу 2002, 2011, 2012, 2016, 2018, 2021 онуудад нэмэлт, өөрчлөлт оруулсан боловч эдгээр нэмэлт, өөрчлөлтүүд нь гэр бүлийн харилцаанд тулгамдаад байгаа асуудлыг шийдвэрлэхэд чиглэсэн гэхээс илүүтэй салбарын харилцааг зохицуулсан бусад хуулийн шинэчлэлийг дагалдан хийгдсэн байна.

Монгол Улсын төрөөс гэр бүлийн хөгжпийн талаар баримтлах бодлогын “Гурав”-ын 1.2-т “гэр бүлийг бэхжүүлэх эрх зүй, эдийн засаг, дэвшилтэт уламжпал, зан заншлыг өвлүүлэх орчинг бүрдүүлэх”, 1.3-т “гэр бүлийн харилцаанд жендерийн тэгш байдлыг хангаж, эцэг, эх, нөхөр, эхнэрийн нэр хүнд, гэр бүлийн бусад гишүүддээ хандах хандлага, боловсролыг дээшлүүлэх”, 1.4-т “гэр бүлийн харилцааны эрх зүйн орчинг боловсронгуй болгож, хүүхэд, эмэгтэйчүүд, ахмад настны эсрэг хүчирхийллийг таслан зогсоох”, “Дөрөв”-ийн 4.3-т “гэр бүлийн маргааныг гэр бүлийн асуудлаар мэргэшсэн шүүгч шийдвэрлэдэг болох” гэж тус тус заасан.

Төрөөс хүн амын хөгжпийн талаар баримтлах бодлогын 4.3.4-т “хүүхэд бүрийг гэр бүл, нийгмийн ээлтэй орчинд эсэн мэнд, аюулгүй, хүчирхийллээс ангид өсөх орчныг бүрдүүлэх” гэж заасан.

Монгол Улсын Үндсэн хууль, Монгол Улсын нэгдэн орсон олон улсын гэрээ болон бодлогын баримт бичгүүдэд заасан зохицуулалт болон амьдрал дээр урган гарч байгаа асуудлууд, түүний дотор гэрлэлт цуцлагдсан нөхцөлд хүүхдийн эрх ашгийг хамгаалахтай холбоотой нэмэлт зохицуулалт оруулах хэрэгцээ, шаардлага нь Гэр бүлийн тухай хуульд нэмэлт, өөрчлөлт оруулах хууль зүйн үндэслэл болж байна.

1.2.Практик үндэслэл, шаардлага

Гэрлэлт цуцлахтай холбогдон гарч байгаа асуудлын нэг нь хүүхдийн тэтгэлгийг хэмжээ. Хүчин төгөлдөр үйлчилж байгаа Гэр бүлийн тухай хуулийн 40 дүгээр зүйлд тэтгэлэг, түүний хэмжээг зохицуулсан байдаг. Хүүхдэд олгох тэтгэлгийг түүний насны байдлыг харгалзан “11 хүртэлх насны хүүхдэд тухайн бүс нутагт тогтоогдсон амьжиргааны доод түвшингийн 50 хувиар, 11-16 нас /суралцаж байгаа бол 18 нас/-тай болон насанд хүрсэн боловч хөдөлмөрийн чадваргүй хүүхдэд амьжиргааны доод түвшингийн хэмжээгээр” тогтоохоор тус тус хуульчилсан байна.

Хүн амын амьжиргааны доод түвшинг Үндэсний статистикийн газрын даргын тушаалаар баталдаг бөгөөд 2022 оны байдлаар:

Баруун бүс - 238,800

Хангайн бүс - 240,400

Төвийн бүс - 239,200

Зүүн бүс - 236,400

Улаанбаатар - 277,800 төгрөгөөр тогтоожээ.

Хүнс, өргөн хэрэглээний бараа бүтээгдэхүүн, хичээлийн хэрэгсэл, эм, эрүүл мэндийн үйлчилгээний үнийн өсөлттэй харьцуулахад хүүхдэд олгогдох тэтгэлгийн хэмжээ маш бага байна. Хүүхдийн тэтгэлгийн хэмжээг амьжиргааны доод түвшингээр тогтоож байгааг хүүхдийн эрх, хууль ёсны ашиг сонирхолд хохиролтой байна гэж үзэж тэтгэлэг төлөгчийн цалин орлоготой уялдуулан өөрчлөх шаардлагатай гэж үзлээ.

Эцэг, эхийн хүүхдээ тэжээн тэтгэх үүргийн дагуу шүүхээс тэтгэлэг тогтоодог боловч бодит байдалд хүүхдийн тэтгэлэг бүрэн төлөгдөхгүй, түүнээс улбаалан хүүхдийн наад захын хэрэгцээ хангагдахгүй байх, хоол тэжээлийн доройтолд орох зэргээр хүүхдийн амьд явах, эрүүл өсөн бойжих, сурч боловсрох нөхцөлийг сулруулж байна. Шүүхийн шийдвэр гүйцэтгэх ерөнхий газраас авсан мэдээллээр 2021 оны байдлаар 13886 хүүхэд тэтгэлэг авахаас 4150 хүүхэд тогтмол авч байгаа бол 9736 хүүхэд тэтгэлгээ авч чадахгүй байна. Төлөгдөөгүй тэтгэлгийг мөнгө дүнгээр тооцвол 33,978.4 сая төгрөг байгаа нь одоогийн хууль эрх зүйн орчинг зайлшгүй өөрчлөх шаардлагатайг харуулж байна.

Гэрлэлт цуцлагдсан эсэхээс үл хамааран эцэг, эх хүүхдээ тэжээн тэтгэхэд санхүүгийн хувьд адил тэнцүү үүрэг хүлээх ёстой. Хүүхдийн дунд амьсгалын замын өвчин, халдварт өвчний дэгдэлт их гардагтай холбогдуулан эм, эмнэлгийн үйлчилгээний зардал гэр бүлийн төсөвт ихээхэн дарамт үүсгэж байна. Тэгвэл гэрлэлт цуцлагдсан, эцэг эхийн аль нэг нь хүүхдийн эмчилгээний зардлыг дангаар хариуцахад үүсэх ачаалал тэр хэмжээгээр өсөх нь тодорхой. Иймд тэтгэлэгч төлөгч нь хүүхдийн эм, эмчилгээний зардлыг хамтран хариуцах шаардлагатай байна.

Эдгээр практик шаардлагыг үндэслэн Гэр бүлийн тухай хуульд нэмэлт, өөрчлөлт оруулах хуулийн төслийг боловсруулна.

**Хоёр.Хуулийн төслийн ерөнхий бүтэц, зохицуулах харилцаа, хамрах хүрээ**

Гэр бүлийн тухай хуульд нэмэлт, өөрчлөлт оруулах хуулийн хэрэгцээ, шаардлагыг тандан судалсан дүгнэлтээр хүүхдийн тэтгэлгийн хэмжээг тэтгэлэг төлөгчийн цалин, орлоготой уялдуулан нэмэгдүүлэх, нэгэнт тогтоогдсон тэтгэлгийг цаг хугацаанд нь, бүрэн төлүүлдэг тогтолцоог бий болгох, хүүхдийн эм, эмчилгээтэй холбоотой зардлыг нэмэлтээр төлүүлдэг зохицуулалтыг Гэр бүлийн тухай хуульд нэмж оруулах шаардлагатай байна.

Иймд Гэр бүлийн тухай хуулийн нэмэлт, өөрчлөлт нь Хууль тогтоомжийн тухай хуулийн 22 дугаар зүйлийн 22.1.2 болон 24 дүгээр зүйлийн 24.5.1-т заасны дагуу нийгмийн харилцааны тулгамдсан асуудлыг харгалзан тухайн хуульд нэмэлт оруулах, хуулийн зарим зүйл, заалтыг өөрчлөн найруулах, эсхүл тодорхой зүйл, заалтыг хүчингүй болсонд тооцох асуудлаар хуульд өөрчлөлт оруулах шаардлага тулгарч байгаа тул хуулийн нэмэлт, өөрчлөлт хэлбэрээр боловсруулна.

Хуулийн төслийн зохицуулах харилцаа, хамрах хүрээг дээр дурдсан үндэслэл, шаардлагад тулгуурлан дараахь агуулгаар тодорхойлно:

1.Хуулийн зорилгыг шинэчлэн тодорхойлж, гэр бүлийн гишүүд, түүний дотор хүүхдийн эрх, хууль ёсны ашиг сонирхлыг хамгаалах зорилтыг тусган өргөжүүлнэ.

**Гурав.Хуулийн төсөл батлагдсаны дараа үүсч болох эдийн засаг, нийгэм, хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээний талаар**

Гэр бүлийн тухай хуульд нэмэлт, өөрчлөлт оруулах хуулийн төслийг боловсруулж баталснаар хүүхдэд олгогдох тэтгэлгийг тогтоохдоо хүн амын амьжиргааны доод түвшинтэй уялдуулан тогтоодог аргачлал нь хүүхдийн эрх, хууль ёсны ашиг сонирхолд харшилж байх тул уг аргачлалыг өөрчлөн төлбөр төлөгчийн цалин хөлс, орлоготой уялдуулан өөрчилснөөр хүүхэд аюулгүй орчинд өсч торних, сурч боловсрох эрхээ эдлэх боломжтой болно.

Эцэг, эхийн хүүхдээ тэжээн тэтгэх үүргийн дагуу шүүхээс тэтгэлэг тогтоодог боловч бодит байдалд хүүхдийн тэтгэлэг бүрэн төлөгдөхгүй, үүнээс улбаалан хүүхдийн наад захын хэрэгцээ хангагдахгүй байх, хоол тэжээлийн доройтолд орох зэргээр хүүхдийн амьд явах, эрүүл өсөн бойжих, сурч боловсрох нөхцөл хангагдахгүй байгаа нөхцөл өөрчлөгдөнө.

Хүүхдийн дунд амьсгалын замын өвчин, халдварт өвчний дэгдэлт их гардагтай холбогдуулан эм, эмнэлгийн үйлчилгээний зардал гэр бүлийн төсөвт ихээхэн дарамт үүсгэж байна. Иймд тэтгэлэгч төлөгч нь хүүхдийн эм, эмчилгээний зардлыг хамтран хариуцах зохицуулалт оруулснаар хүүхэд эсэн мэнд өсч торинох, шаардлагатай эмнэлгийн тусламж үйлчилгээ авах боломжтой болно.